<classify> Akizungumza na gazeti hili, Katibu Mkuu wa Geita Gold, Mnenge Suluja alisema wameshangazwa na hukumu ya Kamati ya Nidhamu ya Shirikisho la Soka Tanzania TFF akidai haikuwatendea haki.Kinachonishangaza ni kwamba viongozi wa timu yetu hawakukutwa na kosa, iweje timu ishushwe na imeshushwa kwa kosa lipi?Hatuwezi kukubali adhabu hii, tunasubiri nakala ya hukumu twende ngazi za juu, haiwezekani kosa la kuchelewesha muda adhabu ni kadi ya njano, yakizidi mengine ni kosa kwa mwamuzi, alisema Suluja na kuongeza kuwa: Kama kipa Denis Richard kosa lake kwenda chooni adhabu yake sio hiyo na pia hakuna adhabu ya mtu kutokwenda chooni?Halafu unaposema ametumia muda mrefu, wewe unajua vyoo vya huo uwanja vilipo? Golikipa alikuwa goli la Kaskazini na choo kipo upande wa Kusini nyuma ya golikipa mwenzake, na kipa wetu alikuwa amebanwa haja kubwa angewezaje kwenda mbio awahi kurudi? Unaposema Kocha Msaidizi alikwenda kuongea na golikipa ilikuwa wapi na mwamuzi alikuwa anafanya nini? Alihoji Suluja.Kwa upande wake Kocha Msaidizi wa timu hiyo, Choki Abeid aliyefungiwa maisha kujihusisha na soka kutokana na kuhusishwa na kupanga matokeo katika mchezo wa timu yake amesema anachofanya sasa ni kutafuta mwanasheria ili aweze kukata rufaa kutokana na adhabu hiyo.Akizungumza na gazeti hili jana, Choki alisema amesikitishwa sana na adhabu hiyo akisema haikustahili kwake.Taarifa hizi zimenishtua sana kwa kweli, sio kwangu tu, mimi na familia yangu zimetushtua, pia nimekuwa nikitegemea mpira kuweza kupata riziki yangu ya kila siku sasa leo TFF wamenifungia maisha nitafanyaje? Alihoji.Kwa upande wake Mbunge wa Geita Mjini, Constantine Kanyasu ameilaumu Kamati ya TFF kwa adhabu hiyo na kuishusha daraja timu yake.Nimepokea kwa masikitiko sana taarifa za timu yetu na viongozi wake kupewa adhabu kali ya kupokwa ushindi, kufungiwa na kushushwa daraja. Wapo wanaoshangilia kuona Geita inaadhibiwa bila kufahamu kwamba maamuzi ya TFF yana madhara si kwa vijana wenyewe ambao mpira ni ajira kwao bali pia na maisha yao, alisema.Jumapili Kamati ya Nidhamu ya TFF ilitangaza uamuzi wa upangaji matokeo kwa mechi za mwisho za Kundi C za Ligi Daraja la Kwanza. Katika uamuzi huo, timu za Geita Gold, JKT Oljoro ya Arusha na Polisi Tabora zilikutwa na hatia ya upangaji wa matokeo na kupewa adhabu ya kushushwa daraja mpaka ligi daraja la pili msimu ujao.Upande wa klabu ya JKT Kanembwa FC ya mkoani Kigoma, imeshushwa daraja mpaka kwenye ngazi ya ligi ya mkoa RCL, baada ya kushika nafasi ya mwisho katika msimamo wa kundi lake, Kundi C.Pia kamati hiyo iliwafungia maisha wadau mbalimbali waliokutwa na hatia kuhusiana na upangaji huo wakiwemo waamuzi, pia imewafungia kwa miaka kumi baadhi ya wachezaji na viongozi mbalimbali.Geita Gold, iliifunga mabao 8-0 JKT Kanembwa Uwanja wa Lake Tanganyika mjini Kigoma, wakati Polisi Tabora iliifunga 7-0 JKT Oljoro Uwanja wa Ali Hassan Mwinyi mjini Tabora.Na hayo yalitokea wakati Geita na Polisi zikiwa zimefungana kwa pointi Kundi C na timu ya kupanda kupanda Ligi Kuu ingepatikana kwa idadi ya mabao.Baada ya hapo, TFF ilitangaza kusitisha matokeo hayo na Kamati ya Uendeshaji na Usimamizi ya Ligi Kamati ya Saa 72 iliyokutana Februari 16, mwaka huu kupitia taarifa za mechi hizo mbili ikalipeleka suala hilo Kamati ya Nidhamu kufuatia kutilia mashaka upangaji wa matokeo.  <topic>: michezo 